ఆర్‌బీఐలో ఇక 'బోర్డు' పెత్తనం..!
- గవర్నర్‌కు చెక్‌ చెప్పేలా సర్కారు కొత్త వ్యూహం..
- ఆర్‌బీఐ, ఉర్జిత్‌ బృందాన్ని డమ్మీ చేయనున్నారా..
- 19న సమావేశంలో ఈ దిశగానే అడుగులు..
- అస్త్రాలను తయారు చేసుకుంటున్న సభ్యులు!
నవతెలంగాణ, వాణిజ్య విభాగం: భారతీయ రిజర్వు బ్యాంక్‌ను(ఆర్‌బీఐ) పూర్తిగా తమ నియంత్రణలోకి తెచ్చుకొని.. దానిని ఇంటి సంస్థగా మార్చుకొనేందుకు కేంద్రంలోని మోడీ సర్కారు పక్కాగా వ్యూహాన్ని రచిస్తున్నట్టుగా తెలుస్తోంది. ఈ వ్యూహంలో భాగంగా ఆర్‌బీఐ గవర్నర్‌, ఆయన బృందానికి పరోక్షంగా చెక్‌ చెప్పేలా సర్కారు సెంట్రల్‌ బోర్డు సభ్యులను రంగంలోకి దించాలని యోచిస్తున్నట్టుగా సమాచారం. సర్కారుకు అనుకూలంగా బోర్డులో నిర్ణయాల తీసుకొని.. తద్వారా ఆర్‌బీఐ గవర్నర్‌తో పాటు ఆయన బృందంతోనే సదరు ర్ణయాలను అమలయ్యేలా చూడాలని కేంద్రం యోచిస్తున్నట్టుగా తెలుస్తోంది. ప్రధానంగా ఆర్‌బీఐ వద్ద ఆర్థిక విపత్తులను ఎదుర్కొనేందుకు నిల్వగా ఉన్న సొమ్ముపై సర్కారు కన్నెసినట్టు తెలుస్తోంది. ఎన్నికలకు గడువు సమీపిస్తుండడం.. దేశంలో కరెంటు ఖాతా లోటు అంతకంతకు పెరుగుతన్న నేపథ్యంలో.. డబ్బులు లేకుండా దేశంలో కొత్తగా ఓటరు ఆకర్షణ పథకాలను తీసుకు వచ్చేందుకు ఆస్కారం లేకుండా పోయింది. దీంతో సర్కారు కన్ను ఆర్‌బీఐ వద్ద నిల్వ ఉన్న నిధులపై పడింది. ఈ నిధులను వ్యవస్థలోకి తేవడం ద్వారా లోటును అధిగమించాలన్నది సర్కారు ప్లాన్‌. దీనికి తోడు ఆర్‌బీఐ బ్యాంకుల పట్ల వ్యవహరిస్తున్న పీసీఏ కఠిన వైఖరితో కార్పొరేట్‌ సంస్థలకు గతంలో మాదిరిగా అప్పు పుట్టడం లేదు.. దీంతో వీరు ప్రభుత్వంపై ఒత్తిడి పెంచుతూ వస్తున్నారు. ఈ నేపథ్యంలో బ్యాంకులు విరివిగా రుణాలు ఇచ్చేలా ఆర్‌బీఐ నిబంధనలను సవరించాలని కూడా ప్రభుత్వం.. పెద్ద బ్యాంక్‌పై మరింత ఒత్తిడి తెచ్చేందుకు సిద్ధమవుతోందని సమాచారం.
అందరి దృష్టి 19వ తేదీపైనే..
కేంద్ర ప్రభుత్వం, ఆర్‌బీఐల మధ్య విభేదాలు తారాస్థాయికి చేరిన నేపథ్యంలో ఈనెల 19న జరగనున్న ఆర్‌బీఐ కేంద్ర బోర్డు సమావేశం అత్యంత కీలకంగా మారింది. ఆర్‌బీఐ చట్టంలోని సెక్షన్‌ 7 అధికారాలను ఉపయోగిస్తూ.. గతనెల 10న ఆర్థిక శాఖ చేసిన సూచనలను పరిగణించాలని సెంట్రల్‌ బోర్డులోని ప్రభుత్వ నామినీలు ఆర్‌బీఐని కోరే అవకాశం ఉంది. ఈ నేపథ్యంలో ఆర్‌బీఐ, బోర్డు సభ్యులకు మధ్య వాడిగా వేడిగా చర్చ జరిగే అవకాశాలు కనిపిస్తున్నాయి. ఈ సందర్భంగా బోర్డు పాత్ర, దాని అధికారాలు, నియంత్రణపరమైన నిర్ణయాలు వంటి అంశాలపై కూడా చర్చ జరిగే అవకాశం ఉంది. వాస్తవానికి కేంద్ర బోర్డు కల్పించే అధికారాలతో.. బోర్డు తరఫున ఆర్‌బీఐ నిర్ణయాలు తీసుకుంటూ ఉంటుంది. పాలన విషయాల్లో ఆర్‌బీఐ యాథాతథ స్థితిని కోరుకుంటోంది. అయితే, ప్రభుత్వ నామినీలు మాత్రం ఆర్‌బీఐ చట్టం ప్రకారంగా ఇకపై బోర్డు కూడా కీలకపాత్ర పోషించాలని భావిస్తున్నట్లు సమాచారం. కానీ, ఇందుకు ఆర్‌బీఐ సుముఖంగా లేదు. పాలనలో ఆర్‌బీఐ పూర్తి స్వయంప్రతిపత్తిని కోరుకుంటోంది.
ఆర్‌బీఐపై ఒత్తిడి తెస్తాం..
విశాలమైన దేశ ఆర్థిక ప్రయోజనాలను దృష్టి పెట్టుకొని ప్రభుత్వం తీసుకొనే నిర్ణయాలు అమలయ్యేలా ఈ నెల 19న జరగనున్న కేంద్ర బోర్డు సమావేశంలో తాము ఆర్‌బీఐపై ఒత్తిడి తేనున్నట్టుగా బోర్డులో ప్రభుత్వ తరఫున ప్రాతినిధ్యం వహించే వారు చెబుతున్నట్టు రాయిటర్స్‌ సంస్థ ఒక కథనాన్ని వెల్లడించింది. 'ఆర్థిక వ్యవస్థ ప్రాధాన్యాలను ఆర్‌బీఐ గవర్నర్‌ గుర్తించాలి దీనికి సంబంధించి బోర్డు సభ్యులతో ఉర్జిత్‌ చర్చించాల్సిందే' అని ప్రభుత్వ ఆర్థిక శాఖలోని ఒక సీనియర్‌ అధికారి తెలిపారు. 'ఇందుకు భిన్నంగా ఆర్‌బీఐ గవర్నర్‌ ఏకపక్షంగా నిర్ణయాలు తీసుకుంటూ మందుకు పోవాలని భావిస్తే ఆయన తన పదవి నుంచి తప్పుకోవడమే మేలు' అని సదరు అధికారి తెలిపారు. ఇదే విషయమై ఆర్‌బీఐ సెంట్రల్‌ బోర్డు సభ్యుడు ఒకరు స్పందిస్తూ దేశ ఆర్థిక వ్యవస్థ ప్రాధాన్యతలను కాపాండేందుకు తాము అవసరమైన అన్ని చర్యలు చేపడతామని రాయిటర్స్‌కు తెలిపారు. గవర్నర్‌ ఆయన బృందం వారు తీసుకుంటున్న నిర్ణయాలను వివరించడంతో పాటు తగు విధ:గా సమర్థించుకోవాల్సి ఉంటుందని అన్నారు. దీనితో పాటు పలువురు ఆర్థిక శాఖ అధికారులు, బోర్డు సభ్యులు కూడా 19న జరిగే సమావేశంలో ఆర్‌బీఐపై ఒత్తిడి తెచ్చేందుకే అస్త్రాలను తయారు చేసుకుంటున్నట్టుగా తెలుస్తోంది.
బోర్డులో అత్యధికులు సర్కారు సమర్థకులే..
రిజర్వు బ్యాంక్‌ వ్యవహారాలను సెంట్రల్‌బోర్డు లోని డైరెక్టర్లు పర్యవేక్షిస్తుంటారు. ఆర్‌బీఐ చట్టం 1934 ప్రకారం ఈ బోర్డును కేంద్ర ప్రభుత్వం నియమిస్తుంది. బోర్డు సభ్యులు పదవీ కాలం నాలుగేండ్లు. ఆర్‌బీఐ కేంద్ర బ్యాంకులో అధికారిక, అనధికారిక డైరెక్టర్లు ఉంటారు. ఆర్‌బీఐ గవర్నర్‌తో పాటు గరిష్టంగా నలుగురు డిప్యూటీ గవర్నర్లను ప్రభుత్వం అధికారిక డైరెక్టర్లుగాను, పలు రంగాలకు చెందిన ప్రముఖ వ్యక్తులను, ఇద్దరు ప్రభుత్వ అధికారులతో కలిపి గరిష్టంగా పది మందిని కేంద్రం అనధికారిక డైరెక్టర్లుగా నామినేట్‌ చేస్తుంది. దీనికి తోడు ఆర్‌బీఐకి చెందిన నాలుగు స్థానిక బోర్డుల నుంచి ఒక్కో సభ్యుడికి సెంట్రల్‌ బోర్డులో స్థానం ఉంటుంది. కాగా.. ప్రస్తుతం బోర్డులో ఆర్‌బీఐ గవర్నర్‌ ఉర్జిత్‌ పటేల్‌తో పాటు నలుగురు డిప్యూటీ గవర్నర్‌లు అఫిషియల్‌ డైరెక్టర్లుగా ఉన్నారు. వీరికి తోడు కేంద్ర ప్రభు త్వం ప్రతినిధులుగా సుభాష్‌ చంద్రగార్గ్‌, ఆర్థిక సేవల కార్యదర్శి రాజీవ్‌కుమార్‌, ఆర్‌ఎస్‌ఎస్‌ నేపథ్యం కలిగిన ఎస్‌.గురుమూర్తి, సతీష్‌ కాశీనాథ్‌ మరాఠేతో పాటు ఎన్‌. చంద్రశేఖరన్‌ (టాటా సన్స్‌), బీఎన్‌ దోషి (మహీంద్రా అండ్‌ మహీంద్రా ఫైనాన్స్‌), సుధీర్‌ మన్‌కడ్‌ (టీమ్‌లీజ్‌ సంస్థ చైర్మెన్‌), దిలీప్‌ ఎన్‌ సంఘ్వీ (సన్‌ ఫార్మా), పీకే మహంతీ, రేవతీ ఐయ్యర్‌ (మాజీ బ్యూరోక్రాట్లు), సచిన్‌ చతుర్వేది (డైరెక్టర్‌ జనరల్‌, రీసెర్స్‌ సిస్టమ్‌ ఫర్‌ డెవలపింగ్‌ కంట్రీస్‌) తదితరులు ఉన్నారు.
మీ స్నేహితులకు రికమెండ్ చెయ్యండి